Broj: 711-I-2880-M-210/23-04-24

Zagreb, 15. prosinca 2023.

**IVANA DRAGIŠIĆ**

Ravnateljica, Regionalni koordinator Istarske

županije za europske programe i fondove-

Coordinatore regionale della Regione Istriana per i

programmi e fondi europe

**Predmet: mišljenje na zahtjev obveznice Ivane Dragišić,**

- daje se

Povjerenstvo za odlučivanje o sukobu interesa (dalje: Povjerenstvo) dana 28. studenog 2023. godine pod brojem 711-U-8212-M-210/23-01-28 zaprimilo je zahtjev za davanjem mišljenja koji je podnijela obveznica Ivana Dragišić, ravnateljica, Regionalni koordinator Istarske županije za europske programe i fondove-Coordinatore regionale della Regione Istriana per i programmi e fondi europe.

U podnesenom zahtjevu obveznica navodi da dužnost ravnateljice javne ustanove „Regionalni koordinator Istarske županije za europske programe i fondove-Coordinatore regionale della Regione Istriana per i programmi e fondi europei“ obnaša od 01. lipnja 2023. godine, dok je u razdoblju od 01. siječnja 2020. do 31. svibnja 2023. godine bila zaposlena na radnom mjestu pomoćnice ravnatelja navedene javne ustanove. Nadalje, ističe da je u skladu s odredbama Pravilnika o unutarnjem ustrojstvu, sistematizaciji radnih mjesta i plaćama javne ustanove „Regionalni koordinator Istarske županije za europske programe i fondove-Coordinatore regionale della Regione Istriana per i programmi e fondi europei“, KLASA:023-01/19-01-05, URBROJ:2/2019 od 21. ožujka 2019. godine, KLASA:023-01/20-01/07, URBROJ:2168-01-52-73/1-20-02 od 26. svibnja 2020. godine, KLASA:023-01/21-01/03, URBROJ:2168-01-52-73/1-21-02 od 31. ožujka 2021. godine, KLASA: 023-01/22-01/03, URBROJ:2168-01-52-73/1-22-02 od 08. veljače 2022. godine i KLASA: 023-01/23-01/04, URBROJ:2168-01-52-73/1-23-01 od 27. veljače 2023. godine, u javnoj ustanovi sistematizirano 13 radnih mjesta sa 21 izvršiteljem. Navodi da je trenutno zaposleno 11 djelatnika i to: 1 ravnatelj, 1 pomoćnik ravnatelja, 1 voditelj Odsjeka za regionalni razvoj i strateško planiranje, 1 voditelj Odsjeka za pripremu i provedbu programa i projekata, 1 stručni suradnik za regionalni razvoj, 2 viša savjetnika za pripremu i provedbu programa i projekata te 4 viša stručna suradnika za pripremu i provedbu programa i projekata. Obveznica ujedno navodi da u svrhu zakonitog, pravovremenog i cjelovitog obavljanja javnih ovlasti i ostalih poslova iz nadležnosti javne ustanove „Regionalni koordinator Istarske županije za europske programe i fondove- Coordinatore regionale della Regione Istriana per i programmi e fondi europei“ propisanih odredbama Zakona o ustanovama („Narodne novine“ broj 76/93, 29/97, 47/99, 35/08, 127/19 i 151/22), Zakona o regionalnom razvoju Republike Hrvatske („Narodne novine“ broj 147/14, 123/17 i 118/18), Zakona o sustavu strateškog upravljanja i upravljanja razvojem Republike Hrvatske („Narodne novine“ broj 123/17 i 151/22) te odredbama podzakonskih propisa donesenih na temelju navedenih zakona, postoji potreba da pored obavljanja poslova ravnateljice, povremeno, ali kontinuirano u trajanju 8 do 10 sati tjedno, obavlja i stručne poslove utvrđene za radno mjesto višeg savjetnika za regionalni razvoj te radno mjesto višeg stručnog suradnika za pripremu i provedbu programa i projekata, koja nisu popunjena. Također ističe da posjeduje potrebnu stručnu spremu, radno iskustvo i sve ostale uvjete za obavljanje poslova na prethodno navedenim radnim mjestima, koji su propisani člancima 20. i 24. Pravilnika o unutarnjem ustrojstvu, sistematizaciji radnih mjesta i plaćama javne ustanove „Regionalni koordinator Istarske županije za europske programe i fondove- Coordinatore regionale della Regione Istriana per i programmi e fondi europei“. Obveznica ujedno navodi da je temeljem izvršenog uvida u mišljenje Povjerenstva Broj: 711-I-2288-M-440/22-02-23 od 15. studenoga 2022.godine smatrala opravdanim putem aneksa ugovora o radu regulirati povremeno obavljanje poslova nepopunjenih radnih mjesta višeg savjetnika za regionalni razvoj i višeg stručnog suradnika za pripremu i provedbu programa i projekata, uz obavljanje poslova ravnateljice javne ustanove „Regionalni koordinator Istarske županije za europske programe i fondove- Coordinatore regionale della Regione Istriana per i programmi e fondi europei“, što nije protivno odredbama Zakona o ustanovama, Zakona o regionalnom razvoju Republike Hrvatske te Zakona o sustavu strateškog upravljanja razvojem Republike Hrvatske. Zaključno, postavlja upit Povjerenstvu postoji li zapreka da svoja materijalna prava iz radnog odnosa ( regres za korištenje godišnjeg odmora, božićnicu/uskrsnicu, dar za dijete i dar u naravi) ostvari putem aneksa ugovora o radu, s obzirom da ista ne bi bila ostvarena povodom obnašanja dužnosti ravnateljice, već povodom obavljanja drugih poslova u javnoj ustanovi te se stoga ne bi radilo o dodatnoj naknadi za poslove obnašanja javne dužnosti iz članka 7. točke d) Zakona o sprječavanju sukoba interesa.

Slijedom navedenog, Povjerenstvo je zatražilo obveznicu da se dodatno očituje iz kojeg razloga nisu popunjena sva radna mjesta i zbog čega postoji potreba da baš ona obavlja poslove utvrđene za radno mjesto višeg savjetnika za regionalni razvoj te višeg stručnog suradnika za pripremu i provedbu projekata, koja nisu popunjena, kao i tko donosi odluku o sklapanju aneksa ugovora o radu i postoji li odluka upravnog vijeća o tome.

Na navedeno traženje Povjerenstva obveznica je odgovorila dana 04. prosinca 2023. godine navodeći da trenutno nisu popunjena sva radna mjesta i to zbog nedostatka financijskih sredstava u proračunu Istarske županije i Financijskom planu javne ustanove namijenjenih novom zapošljavanju. Nadalje ističe da se uzimajući u obzir povećani obim poslova i nedovoljan broj trenutno zaposlenih djelatnika javne ustanove, ukazala potreba da pored obavljanja poslova ravnateljice, povremeno, ali kontinuirano u trajanju 8 do 10 sati tjedno, obavlja i stručne poslove utvrđene za radno mjesto višeg savjetnika za regionalni razvoj te radno mjesto višeg stručnog suradnika za pripremu i provedbu programa i projekata, koja nisu popunjena. Ujedno je navela, da je osim upravljačkih poslova, više od 15 godina obavljala poslove pripreme i provedbe projekata sufinanciranih sredstvima Europske unije te drugih izvora financiranja, kao i poslove izrade strateških dokumenata Istarske županije te da je pohađala različite oblike stručnog usavršavanja u području pripreme i provedbe projekata te strateškog planiranja i posjeduje stručna znanja i kompetencije da navedene poslove može obavljati. Zaključno je istaknula da se sukladno članku 10. stavku 3. Pravilnika o radu javne ustanove „Regionalni koordinator Istarske županije za europske programe i fondove- Coordinatore regionale della Regione Istriana per i programmi e fondi europei“ međusobna prava i obveze ravnatelja i javne ustanove uređuju Ugovorom o radu, kojega u ime javne ustanove potpisuje predsjednik Upravnog vijećam te da općim aktima ustanove nije predviđeno donošenje posebne odluke Upravnog vijeća o sklapanju aneksa ugovora o radu za radno mjesto ravnatelja te da će se stoga, u slučaju eventualnog pozitivnog mišljenja Povjerenstva, predmetna pitanja urediti aneksom ugovora o radu, kojeg će u ime javne ustanove potpisati predsjednik Upravnog vijeća.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 34. sjednici održanoj 15. prosinca 2023., obveznici daje mišljenje, kako slijedi.

Člankom 5. stavkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točka d) ZSSI-a propisano je da je obveznicima navedenog zakona zabranjeno primiti dodatnu naknadu za poslove obnašanja javnih dužnosti.

Slijedom navedenog, Povjerenstvo ukazuje obveznici da uz poslove obnašanja dužnosti može povremeno obavljati i poslove radnih mjesta višeg savjetnika za regionalni razvoj i višeg stručnog suradnika za pripremu i provedbu programa i projekata u trajanju od ukupno 8 do 10 sati tjedno za oba radna mjesta te povodom toga sklopiti aneks ugovora o radu. U tom slučaju, nastavno na tako sklopljeni aneks ugovora o radu, obveznica može primiti dodatne naknade s osnova isplate regresa, božićnice, dara za dijete i sl.

Međutim, Povjerenstvo ističe da navedeni aneks ugovora o radu može iznimno sklopiti samo ako su navedena radna mjesta sistematizirana Pravilnikom o radu Javne ustanove „Regionalni koordinator Istarske županije za europske programe i fondove- Coordinatore regionale della Regione Istriana per i programmi e fondi europei“ te ako obveznica ima odgovarajuću stručnu spremu, odnosno ako ispunjava uvjete za oba navedena radna mjesta te samo ako ne postoji mogućnost da se navedena radna mjesta popune putem natječaja ili na drugi način.

Zaključno, obveznici se ukazuje da ona sama ne može odlučivati o potrebi obavljanja tih poslova i svom dodatnom angažmanu za obavljanje tih poslova, već samo po nalogu tijela (upravno vijeće ustanove ili drugi predstavnik osnivača) kojem ona kao ravnateljica odgovara za svoj rad. Također, obveznica ne može biti uključena u postupak vezano za sklapanje aneksa ugovora o radu, a niti u radnje koje tome prethode.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznica Ivana Dragišić, elektroničkom dostavom
2. Pismohrana